Komisijos sprendimas
2003 m. spalio 14 d.
dėl tam tikrų užkrečiamųjų spongiforminių encefalopatijų (USE) likvidavimo ir stebėsenos programų, kurioms 2004 m. suteikiama Bendrijos finansinė pagalba, sąrašo
(pranešta dokumentu Nr. C (2003) 3713)
(2003/746/EB)
EUROPOS BENDRIJŲ KOMISIJA,
atsižvelgdama į Europos bendrijos steigimo sutartį,
atsižvelgdama į 1990 m. birželio 26 d. Tarybos sprendimą 90/424/EEB dėl išlaidų veterinarijos srityje [1] su paskutiniais pakeitimais, padarytais Reglamentu (EB) Nr. 806/2003 [2], ypač į jo 24 straipsnio 5 dalį,
kadangi:
(1) valstybės narės ir tam tikros stojančiosios valstybės narės pateikė Komisijai tam tikrų užkrečiamųjų spongiforminių encefalopatijų (USE) likvidavimo ir stebėsenos programas, kurioms jos nori gauti Bendrijos finansinę pagalbą,
(2) remiantis 1999 m. gegužės 17 d. Tarybos reglamentu (EB) Nr. 1258/1999 dėl bendrosios žemės ūkio politikos finansavimo [3], gyvūnų ligų likvidavimo ir stebėsenos programas finansuos Europos žemės ūkio orientavimo ir garantijų fondo Garantijų skyrius. Finansinės kontrolės tikslams turi būti taikomi 8 ir 9 straipsniai;
(3) 2001 m. gegužės 22 d. Europos Parlamento ir Tarybos reglamente (EB) Nr. 999/2001, nustatančiame tam tikrų užkrečiamųjų spongiforminių encefalopatijų prevencijos, kontrolės ir likvidavimo taisykles [4], su paskutiniais pakeitimais, padarytais Komisijos reglamentu (EB) Nr. 1234/2003 [5], nustatytos galvijų, avių ir ožkų USE stebėsenos taisyklės;
(4) 2003 m. Stojimo sutarties 32 straipsnyje nustatyta, kad, kalbant apie išlaidas, padengiamas iš veterinarijos fondų, naujosios valstybės narės turi būti traktuojamos taip, kaip ir dabartinės valstybės narės;
(5) tačiau kol atitinkama valstybė narė dar neįstojo, negali būti joks prisiimtas finansinis įsipareigojimas kokios nors programos atžvilgiu pagal 2004 m. biudžetą. Be to, tam tikrų ligų likvidavimą stojančiose valstybėse narėse gali bendrai finansuoti ir kitos Bendrijos priemonės;
(6) sudarant tam tikrų užkrečiamųjų spongiforminių encefalopatijų (USE) likvidavimo ir stebėsenos programų, kurioms siekiama Bendrijos finansavimo 2004 m., sąrašus ir kiekvienos programos siūlomą finansavimo dalį ir maksimalią sumą, būtina atsižvelgti ir į kiekvienos programos svarbą Bendrijai, ir į turimų asignavimų apimtį;
(7) valstybės narės ir atitinkamos stojančiosios valstybės narės pateikė Komisijai informaciją, leidžiančią įvertinti, kaip Bendrijai svarbu finansuoti 2004 m. programas;
(8) Komisija apsvarstė kiekvienos programos veterinarinę bei finansinę pusę ir įsitikino, kad šios programos turi būti įtrauktos į 2004 m. Bendrijos finansuojamų programų, sąrašą. USE stebėsenos finansavimą sudaro skubių tyrimų atlikimas, o likviduojant skrepi (kaitulį) - gyvūnų, kurių reakcija teigiama, sunaikinimas ir gyvūnų genotipo nustatymas;
(9) atsižvelgiant į šių priemonių svarbą siekiant apsaugoti visuomenės ir gyvūnų sveikatą, į sąlyginai neseną šių kontrolės programų įdiegimą palyginus su tradicinėmis ligos likvidavimo programomis, ir į privalomą šių programų taikymą visose valstybėse narėse, turėtų būti užtikrinta aukšto lygio Bendrijos pagalba;
(10) todėl reikėtų priimti programų, kurioms 2004 m. suteikiama Bendrijos finansinė pagalba, sąrašą ir nustatyti finansavimo dalį bei maksimalią sumą;
(11) šiame sprendime numatytos priemonės atitinka Maisto grandinės ir gyvūnų sveikatos nuolatinio komiteto nuomonę,
PRIĖMĖ ŠĮ SPRENDIMĄ:
1 straipsnis
1. I priede išvardytoms USE (GSE ir skrepi) kontrolės programoms 2004 m. suteikiama teisė gauti Bendrijos finansinę pagalbą.
2. Bendrijos finansinės pagalbos kiekvienai šio straipsnio 1 dalyje nurodytai programai siūlomas dalis ir maksimali suma pateikta I priede.
2 straipsnis
1. II priede išvardytoms USE (skrepi) likvidavimo programoms 2004 m. suteikiama teisė gauti Bendrijos finansinę pagalbą.
2. Bendrijos finansinės pagalbos kiekvienai šio straipsnio 1 dalyje nurodytai programai siūlomas dalis ir maksimali suma pateikta II priede.
3 straipsnis
Šis sprendimas skirtas valstybėms narėms.
Priimta Briuselyje, 2003 m. spalio 14 d.